section_heading: Obiteljska povijest
paragraph_text: Preci Palmotića potječu najvjerojatnije s područja Zahumlja. U sačuvanim dokumentima se članovi obitelji prvi put spominju u 13. stoljeću, odnosno 1222. godine. U dvjestogodišnjem razdoblju između 1440. i 1640. godine ukupno je 46 pripadnika obitelji bilo u sastavu dubrovačkog Velikog vijeća, koje su sačinjavali svi punoljetni plemići Republike. Istovremeno su 67 puta birani u Vijeće umoljenih, odnosno za senatore, a 34 ih je bilo članova Malog vijeća. Za dubrovačkog kneza, najvišeg državnog dužnosnika, čiji je mandat trajao samo mjesec dana, birani su 42 puta. U svom opisu Dubrovnika u 15. stoljeću Filip de Diversis, talijanski humanist rodom iz Lucce u Toskani, navodi da su Palmotići jedna od samo 33 preostale vlastelinske loze na području te pomorsko-trgovačke republike. Proces izumiranja dubrovačke vlastele kasnije se nastavio, pa su u 17. stoljeću opstale samo 24 plemićke obitelji, među njima i Palmotići, koji u to doba dosižu svoj vrhunac, ističući se svojim književnim i diplomatskim radom.